ગુજરાતમાં શરાબબંધી માત્ર કાગળ પર જ રહી ગઈ હોય તેમ દારૃની રેલમછેલ થઈ રહી છે. નશાબંધીની સખ્તાઈથી અમલવારી કરાવવામાં રાજ્ય સરકારની ખોરા ટોપરા જેવી દાનતને કારણે બીજા રાજ્યોમાંથી કરોડો રૃપિયાનો વિદેશી દારૃ બેરોકટોક ગુજરાતમાં ઠલવાય છે. ગઈકાલે રાત્રે રાજકોટ રેન્જ ડીઆઈજીના આરઆર સેલે વિરપુર પોલીસ સ્ટેશનની હદમાંથી ૧.૧૧ કરોડનો અંગ્રેજી દારૃ ભરેલા બે ટ્રક સાથે પાંચ શખ્સોને ઝડપી લીધા હતા. ચોંકાવનારી અને આશ્ચર્યની વાત એ છે કે, આ દારૃનો જથ્થો હરિયાણાથી આવતો હતો. રસ્તામાં અનેક ચેક પોસ્ટ હોવા છતાં તે છેક સૌરાષ્ટ્ર સુધી પહોંચી ગયો હતો. આવા કિસ્સાઓમાં કોઈ પણ ચેક પોસ્ટના સ્ટાફની જવાબદારી નક્કી કરી પગલા લેવાતા ન હોવાથી છાશવારે ગુજરાતના ખૂણેખૂણા સુધી વિદેશી દારૃ પહોંચી જાય છે અને છૂટથી વેચાય છે. જે બે ટ્રકમાંથી ૧.૧૧ કરોડનો અંગ્રેજી દારૃ પકડાયો હતો તે બંને ટ્રક માત્ર તાલપત્રીથી ઢંકાયેલા હતા. એક જ વખત કોઈપણ તાલપત્રી હટાવીને જુએ તો પણ આસાનીથી આ વિદેશી દારૃની પેટીઓ દેખાય તેમ હતી. આમ છતાં બધી ચેકપોસ્ટ પરથી આ બંને ટ્રકો બેરોકટોક પસાર થઈ છેક રાજકોટ સુધી પહોંચી ગયા હતા!! આ પહેલી વખત નથી બન્યું. આ અગાઉ પણ લાખો-કરોડોન અંગ્રેજી દારૃ ઘણી ચેક પોસ્ટો પાસ કરી સૌરાષ્ટ્ર સુધી પહોંચી ગયો છે. રાજકોટ રેન્જ ડીઆઈજીનાં આરઆર સેલનાં પીએસઆઈ કૃણાલ પટેલે બાતમીના આધારે ગઈકાલે મોડીરાત્રે વીરપુર નજીકનાં પીઠડીયા ટોલનાકા પાસે વોચ ગોઠવી દીધી હતી. થોડીવારમાં જ બાતમી મુજબનો ટ્રક આવતા તેની તાલપત્રી હટાવી જોતા અંદરથી અંગ્રેજી દારૃની ૧૪૯૧૬ સાતસો પચાસ એમએલની બોટલો મળી આવી હતી. જેની કિંમત પોલીસે ૫૫ લાખ ૪૦ હજાર ગણી તેની સાથે ટ્રક ચાલક કશ્મીરસિંઘ બચીતરસિંઘ શિખ (ઉ.વ. ૪૩, રહે. ગામ ખેલા, તા. અમૃતસર), ક્લિનર હરજીન્દરસિંઘ જાકસિંઘ લોહાર (ઉ.વ. ૪૫ રહે. ગામ સુલતાનવાડી, જી. અમૃતસર) ઉપરાંત અંગ્રેજી દારૃની ડિલેવરી લેવા આવેલા સાગર પ્રભુદાસ બાવાજી (ઉ.વ. ૩૦, રહે. રાણપર, તા. ભાણવડ) અને આ અંગ્રેજી દારૃનો જથ્થો મંગાવનાર ભાણવડ પંથકના બૂટલેગર અરજણ આલા કોડીયાતરના ભાઈ ધાના (ઉ. ૨૫ રહે. રાણપર, તા. ભાણવડ)ને ઝડપી લીધા હતા. આ ટ્રક ચાલકે આપેલી માહિતી અને મળેલી બાતમીના આધારે આરઆર સેલે એકાદ કિ.મી. દૂરથી બીજો અંગ્રેજી દારૃ ભરેલો ટ્રક ઝડપી લીધો હતો. જેમાંથી અંગ્રેજી દારૃની ૭૫૦ એમએલની ૧૪૯૮૮ બોટલો મળી આવી હતી. જેની કિંમત પોલીસે ૫૫.૭૬ લાખ ગણી ટ્રક ડ્રાઈવર સોમનાથ પ્રકાશચંદ દલીત (ઉ.વ. ૩૯, રહે. મુળ જમ્મુ-કશ્મીર, હાલ ગુરૃદાસપુર)ની ધરપકડ કરી હતી. બંને ટ્રકમાંથી પોલીસે કુલ ૧ કરોડ ૧૧ લાખની ૨૯૯૦૪ બોટલ અંગ્રેજી દારૃ સાથે પાંચ શખ્સોને ઝડપી લઈ બંને ટ્રક વગેરે મળી કુલ ૧.૫૧ કરોડનો મુદ્દામાલ કબ્જે કર્યો હતો. પોલીસે જણાવ્યું કે બંને ટ્રકમાં દારૃ હરિયાણાથી લવાતો હતો. પહેલો જે ટ્રક પકડાયો તેનો જથ્થો ભાણવડના રાણપરના બૂટલેગર અરજણ આલા કોડીયાતરે મંગાવ્યો હતો. આ કેસમાં તેની સાથે ટ્રકના માલીક તરીકે ધરમસીંગ ઉર્ફે પાંડે સજનસીંગ (રહે. બરીયાવાસ, જી. રેવાડી, હરિયાણા), ત્યાંથી આ દારૃનો જથ્થો મોકલનાર તરીકે સુરેશ સુચના આપનાર તરીકે મદન, ટ્રક સુધી સાગર કે જે દારૃના ટ્રકમાં બેસી જવાનો હતો તેને સ્વીફ્ટ કારમાં ત્યાં લાવનાર તરીકે વિરારબારીનું નામ ખુલ્યું છે. જ્યારે બીજો જે ટ્રક પકડાયો છે તેનો જથ્થો જૂનાગઢના બૂટલેગર ધીરેન કારીયાએ મંગાવ્યાનું બહાર આવ્યું છે. આ ઉપરાંત ટ્રક માલીક તરીકે દેવશી જેઠાભાઈ લગારીયા (રહે. નવાનગર, ગોકુલનગર, જામનગર), સુચના આપનાર તરીકે મદન અને દારૃ મોકલનાર તરીકે સુરેશ નામના શખ્સનું નામ ખુલ્યું છે. આ તમામ આરોપીઓને ઝડપી લેવા તજવીજ હાથ ધરાઈ છે.